

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/21-01/1**

**URBROJ: 2198/31-02-21-3**

**U Gračacu, 25. veljače 2021. g.**

**ZAPISNIK**

27. sjednice Općinskog vijeća Općine Gračac održane 25. veljače 2021. g. s početkom u 16,10 sati u općinskoj vijećnici.

Predsjednik Općinskog vijeća Tadija Šišić najprije poziva nazočne da minutom šutnje odaju počast preminulom Savi Kaliniću, koji je bio vijećnik Općinskog vijeća u jednom od prethodnih saziva. Nakon odavanja počasti, pristupa se utvrđivanju kvoruma.

NAZOČNI SU VIJEĆNICI: Tadija Šišić, Viktor Kupčak, Berislav Crepulja, Ružica Tulumović, Zlatko Burić, Goran Đekić, Nebojša Rađenović, Momir Japundžić.

NENAZOČNI: Dajana Šušnja Jasenko, Tomo Delač, Rade Dubajić, Milorad Stanisavljević, Slavica Miličić.

Sjednici je nazočno 8 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: zamjenik općinske načelnice koji obnaša dužnost općinskog načelnika Robert Juko, pročelnica Jedinstvenog upravnog odjela Općine Gračac Bojana Fumić, direktor trgovačkih društava GRAČAC ČISTOĆA i GRAČAC VODOVOD I ODVODNJA, Marko Gale.

Predsjednik otvara aktualni sat u 16,15.

Goran Đekić navodi da nije dolazio na nekoliko sjednica, kad je bila afera oko načelnice, nije bio tu, ističe da nije bio sretan zbog nje i njene obitelji, ali politički mu je bilo drago, pitanje je zamjeniku Juki, je li razmišljao da podnese ostavku pošto je izabran zajedno s njom, zbog svega toga, ona je navodno i priznala, pita i predsjednika Vijeća i vijećnika Kupčaka, koji je njega često prozivao. Navodi da je i sam često bio na policiji, ništa dokazano, a i direktor Marko Gale je rekao da je Đekić uzimao novac od poticaja, ali to je posao, nije nezakonito. Misli da je Nataša ta koja je pobijedila i da bi bilo pošteno da su se i oni povukli i da su se održali novi izbori. Predsjednik Šišić ističe da, koliko se zna, nije niti optužnica podignuta, ali je bila najbolja načelnica, zatekla je 1 lopatu i likvidaciju komunalnog poduzeća kada je došla, ne pada mu na pamet dati ostavku; neki su se slikali kako drže, kažu, plastični kalašnjikov i onda izjave da je riječ o šali, ne podnesu ostavke. Ona je možda samo rekla da će sve priznati, samo neka je puste kući da vidi svoju djecu. Goran Đekić pita zašto je onda načelnica dala ostavku? Predsjednik Šišić navodi da je to osobna stvar, možda nije htjela štetiti Općini. Robert Juko odgovara vijećniku Đekiću da je zakon jasan, ako prestane mandat do dvije godine, idu novi izbori; ako je nakon toga zamjenik obnaša dužnost do kraja mandata. Razmišljao je o tome što raditi, jedna solucija je bila napustiti posao i doći, druga odustati, ali tada bi svi projekti stali, njih oko 15 tada, to ne bi bilo fer ni od koga. Odabrao je treću mogućnost- volontiranje, poslije radnog vremena, blagdanom, vikendom, svaki sat koji ima na raspolaganju koristi za to. A ima i još jedan razlog. Ako je netko načelnik, a iza njega ode u stečaj komunalno poduzeće, vraćaju se novci za kombinirku, tu je hotel u Srbu, Lička kuća i drugo, ako bi se moralo vratiti 400 tisuća Eu fondovima, a sirana ni sada ne može biti u funkciji jer nema predulaze i potrebne prostore, onda se po tome nitko ne bi više nikada trebao kandidirati ni za što. Goran Đekić- ali ovo je kriminal, da se to njemu dogodilo, na prvoj sjednici od Tankosića bi tražili ostavku. Predsjednik- nitko se ne bi naslađivao, ne za upitnih 10 tisuća eura, nego milijune. Goran Đekić- bilo je i prije dosta stvari, moglo se i to prijaviti, navodno su se tada za obnovu knjižnice mogle kupiti četiri kuće. Tadija Šišić: tu obnovu nije radila Općina Gračac, nego Zadarska županija. Goran Đekić- nije ni Nataša iz svog džepa izvukla komunalno. Tadija Šišić- je od svih nas koji radimo, komunalno je srce Općine, nije isto kao kožara i slično. Robert Juko: nakon 7 godina vidimo koje su još posljedice zbog komunalnog. Tadija Šišić: imali ste 2005. 180 tisuća kuna na računu. Goran Đekić: nije bilo nikakvih projekata. Tadija Šišić: kako ne, od rješavanja granice s Lovincem, doma umirovljenika pripremljenog do troškovnika. Goran Đekić: imate samo tu kampanju, načelnica je bila u zatvoru, pitanje je bilo jeste li razmišljali o tome. Robert Juko: meni ne pada na pamet vijećnike SDSS-a pitati da li će se kandidirati ili ne zbog Gorana Đekića. Goran Đekić: ništa se nije napravilo, ni Nataša ni Goran ni Tadija ni Nikola. Možemo sjesti na bicikl i pogledati, nije prve četiri godine ništa. Tadija Šišić- prvi mandat je vraćala dugove. Je li Mamić napravio europski Dinamo- je, a je li kriminalac? Goran Đekić: nije, ali ona je osumnjičena. Popis stanovništva pokazat će sve. Tadija Šišić: koliko je bilo učenika u školi kad sam ja bio načelnik, a koliko nakon mene? Goran Đekić- mene je direktor Gale prozivao. Marko Gale: ja te nisam spominjao Gorane. Predsjednik završava aktualni sat u 16, 35.

Predsjednik predlaže dnevni red kao u pozivu:

**DNEVNI RED:**

1. Prijedlog Statutarne odluke o izmjenama i dopunama Statuta Općine Gračac
2. Prijedlog Izmjena i dopuna Poslovnika Općinskog vijeća Općine Gračac
3. Prijedlog Odluke o naknadama vijećnicima Općinskog vijeća
4. Prijedlog Odluke o davanju prethodne suglasnosti na Statut Dječjeg vrtića Baltazar
5. Prijedlog Odluke o pokretanju postupka izbora članova Savjeta mladih Općine Gračac
6. **Prijedlog Odluke o davanju suglasnosti na Opće uvjete isporuke komunalne usluge ukopa pokojnika**
7. **Prijedlog Odluke o davanju suglasnosti na cijene grobnih naknada**
8. **Prijedlog Odluke o preventivnoj i obveznoj preventivnoj dezinfekciji, dezinsekciji i deratizaciji na području Općine Gračac za period od 2021.- 2025. godine**
9. **Prijedlog Godišnjeg provedbenog plana unapređenja zaštite od požara na području Općine Gračac za 2021. godinu**
10. **Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2021. godini**

Na upit predsjednika ima li prijedloga za izmjene i dopune, vijećnik Nebojša Rađenović predlaže da se točke 6. i 7. povuku s dnevnog reda. Navodi da je teška ekonomska situacija zbog korone i siromaštva, preko 300 stanovnika je dobilo božićnice jer ima mirovine manje od 1600 kuna, komunalno je naprimalo ljudi u administraciji. Što se tiče groblja u Suvaji, ono nije u vlasništvu RH nego crkveno, a groblje u Srbu malo se radilo, skoro ništa, SNV je oko 50 tisuća kuna uložilo u sanaciju ogradu, jer komunalno ga je koljem zagradilo, sramota. Udbina, Donji Lapac i sela oko Knina ne naplaćuju. Tadija Šišić- kaskamo 20-ak godina s tim, moramo to konačno urediti. Raspravljali smo već o tome, zar onda nećemo platiti ni vodu, ni odvoz smeća. Onaj tko nema prihoda ima socijalnu skrb, vaučere za struju i slično, a imaju i djecu koja se moraju pobrinuti za njih, tako i za to, moramo se odgovorno ponašati. Konačno je vrijeme da ti to moramo uvesti u red, a sad imamo i u poduzeće koje će skrbiti o tome. Nebojša Rađenović- Dalmatinska ulica u Srbu, jedne godine sanirali, druge opet. Robert Juko: mislim da je ovdje sve kristalno jasno, razgovarali smo već o tom. Bojana Fumić: mi više jednostavno ne možemo izdavati potvrde za ukop svima koji traže, a traže ih za mnoge samo zato što se ovdje ne plaća ništa, bez obzira gdje su živjeli; grobljima sada upravlja trgovačko društvo. Naknada je namjenska, a status groblja uređen je po zakonu. Vijećnici glasuju o prijedlogu da se 6. točka izostavi iz današnjeg dnevnog reda: 2 ZA, 6 PROTIV, nitko uzdržan (od ukupno 8 nazočnih vijećnika). Prijedlog nije usvojen. Vijećnici glasuju o prijedlogu da se 7. točka izostavi iz današnjeg dnevnog reda: 2 ZA, 6 PROTIV, nitko uzdržan (od ukupno 8 nazočnih vijećnika). Prijedlog nije usvojen. Pristupa se usvajanju dnevnog reda u cjelini, predloženog u pozivu. Vijećnici glasuju te 6 ZA, 2 PROTIV, nitko uzdržan (od ukupno 8 nazočnih vijećnika)- većinom glasova, usvajaju sljedeći:

 **DNEVNI RED:**

1. Prijedlog Statutarne odluke o izmjenama i dopunama Statuta Općine Gračac
2. Prijedlog Izmjena i dopuna Poslovnika Općinskog vijeća Općine Gračac
3. Prijedlog Odluke o naknadama vijećnicima Općinskog vijeća
4. Prijedlog Odluke o davanju prethodne suglasnosti na Statut Dječjeg vrtića Baltazar
5. Prijedlog Odluke o pokretanju postupka izbora članova Savjeta mladih Općine Gračac
6. **Prijedlog Odluke o davanju suglasnosti na Opće uvjete isporuke komunalne usluge ukopa pokojnika**
7. **Prijedlog Odluke o davanju suglasnosti na cijene grobnih naknada**
8. **Prijedlog Odluke o preventivnoj i obveznoj preventivnoj dezinfekciji, dezinsekciji i deratizaciji na području Općine Gračac za period od 2021.- 2025. godine**
9. **Prijedlog Godišnjeg provedbenog plana unapređenja zaštite od požara na području Općine Gračac za 2021. godinu**
10. **Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2021. godini**

Na poziv predsjednika da se vijećnici izjasne o tome imaju li primjedbi na zapisnik prethodne, 26. sjednice, primjedbi nema, zapisnik se smatra jednoglasno usvojenim.

**Ad/1** Prijedlog Statutarne odluke o izmjenama i dopunama Statuta Općine Gračac

Bojana Fumić ukratko iznosi osnovne promjene, radi se o obvezi usklađivanja sa zakonskim izmjenama usvojenim u prosincu kojima su izmijenjeni Zakon o lokalnoj i područnoj (regionalnoj) samoupravi i Zakon o lokalnim izborima, pojedine odredbe imaju odgodu stupanja na snagu. Broj vijećnika i dalje ostaje isti, ukida se zamjenik izabran zajedno s načelnikom, ostaje manjinski. Vijećnicima je dostavljen pisani prijedlog s obrazloženjem. Goran Đekić: koliko je manjinskih vijećnika, 6? Bojana Fumić- 5, kao i do sada. Drugih pitanja, primjedbi niti prijedloga nema. Vijećnici glasuju sa 6 ZA, 0 PROTIV, 2 UZDRŽANA (od ukupno 8 nazočnih vijećnika). Predsjednik utvrđuje da prijedlog nije usvojen, budući da je za donošenje ovog akta potrebna većina glasova svih vijećnika. Kaže da mu nije jasno zašto, ništa se time ne dobiva, zakon se primjenjuje. Ukida se redovni zamjenik, ali nacionalna manjina i dalje ima zagarantirane predstavnike, poziva vijećnike da još jednom razmisle o tome. Nebojša Rađenović kaže da bi, da su izostavljena groblja iz dnevnog reda, možda prihvatio, ali princip je princip.

**Ad/2** Prijedlog Izmjena i dopuna Poslovnika Općinskog vijeća Općine Gračac.

Bojana Fumić ukratko iznosi osnovne promjene, radi se također o obvezi usklađivanja sa izmjenama Zakona o lokalnoj i područnoj (regionalnoj) samoupravi. Vijećnicima je dostavljen pisani prijedlog s obrazloženjem. Prijava za raspravu, primjedbi niti prijedloga nema. Vijećnici glasuju sa 6 ZA, 0 PROTIV, 2 UZDRŽANA (od ukupno 8 nazočnih vijećnika). Predsjednik utvrđuje da prijedlog nije usvojen, budući da je za donošenje ovog akta potrebna većina glasova svih vijećnika.

**Ad/3** Prijedlog Odluke o naknadama vijećnicima Općinskog vijeća

Bojana Fumić ukratko iznosi osnovne promjene, radi se također o obvezi usklađivanja visina naknada sa izmjenama Zakona o lokalnoj i područnoj (regionalnoj) samoupravi. Limiti naknada ovise o broju stanovnika jedinice. Vijećnicima je dostavljen pisani prijedlog s obrazloženjem. Ima odgodu stupanja na snagu do dana stupanja na snagu odluke o raspisivanju prvih sljedećih redovnih lokalnih izbora. Prijava za raspravu nema. Vijećnici glasuju sa 6 ZA, 0 PROTIV, 2 UZDRŽANA (od ukupno 8 nazočnih vijećnika)- većinom glasova, čime donose

**Odluku o naknadama vijećnicima Općinskog vijeća**

 koja se prilaže i sastavni je dio ovog zapisnika.

**Ad/4** Prijedlog Odluke o davanju prethodne suglasnosti na Statut Dječjeg vrtića Baltazar. Bojana Fumić obrazlaže da je na predloženi Statut potrebna prethodna suglasnost osnivača. Prijedlog je utvrdilo Upravno vijeće ustanove. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o davanju prethodne suglasnosti**

**na Statut Dječjeg vrtića Baltazar**

 koja se prilaže i sastavni je dio ovog zapisnika.

**Ad/5** Prijedlog Odluke o pokretanju postupka izbora članova Savjeta mladih Općine Gračac- rasprava. Bojana Fumić: potrebno je pokrenuti postupak, sukladno dostavljenom prijedlogu. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o pokretanju postupka izbora**

**članova Savjeta mladih Općine Gračac**

 koja se prilaže i sastavni je dio ovog zapisnika.

**Ad/6** **Prijedlog Odluke o davanju suglasnosti na Opće uvjete isporuke komunalne usluge ukopa pokojnika. Bojana Fumić objašnjava. Općinsko vijeće nadležno je dati prethodnu suglasnost na prijedlog Općih uvjeta usluge, sukladno Zakonu o komunalnom gospodarstvu. Prijedlog je utvrđen od strane isporučitelja usluge, i nema veze s grobnim naknadama. Prijava za raspravu nema.** Vijećnici glasuju sa 6 ZA, 2 PROTIV, 0 UZDRŽANIH (od ukupno 8 nazočnih vijećnika)- većinom glasova, čime donose

**Odluku o davanju suglasnosti**

 **na Opće uvjete isporuke komunalne usluge ukopa pokojnika**

 koja se prilaže i sastavni je dio ovog zapisnika.

**Ad/7** **Prijedlog Odluke o davanju suglasnosti na cijene grobnih naknada. Bojana Fumić objašnjava da je nedavno usvojenom Odlukom o grobljima propisano da će prethodnu suglasnost na cijene grobnih naknada, koje utvrđuje uprava društva, dati Općinsko vijeće. Prijava za raspravu nema.** Vijećnici glasuju sa 6 ZA, 2 PROTIV, 0 UZDRŽANIH (od ukupno 8 nazočnih vijećnika)- većinom glasova, čime donose

**Odluku o davanju suglasnosti**

 **na cijene grobnih naknada**

 koja se prilaže i sastavni je dio ovog zapisnika

**Ad/8 Prijedlog Odluke o preventivnoj i obveznoj preventivnoj dezinfekciji, dezinsekciji i deratizaciji na području Općine Gračac za period od 2021.- 2025. godine. Bojana Fumić dodatno objašnjava pisani prijedlog, radi se o zakonskoj obvezi donošenja petogodišnjeg akta prema nalogu Zavoda za javno zdravstvo Zadarske županije.** Prijava za raspravu nema. Vijećnici glasuju te s 8 ZA,0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o preventivnoj i obveznoj preventivnoj dezinfekciji, dezinsekciji i deratizaciji na području Općine Gračac za period od 2021.- 2025. godine**

 koja se prilaže i sastavni je dio ovog zapisnika.

**Ad/9 Prijedlog Godišnjeg provedbenog plana unapređenja zaštite od požara na području Općine Gračac za 2021. godinu. Bojana Fumić: zakonska obveza donošenja godišnjeg plana sukladno Zakonu o zaštiti od požara.** Prijava za raspravu nema. Vijećnici glasuju te s 8 ZA,0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Godišnji provedbeni plana unapređenja zaštite od požara**

**na području Općine Gračac za 2021. godinu**

 koji se prilaže i sastavni je dio ovog zapisnika.

**Ad/10 Prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2021. godini. Bojana Fumić- još jedan od planskih akata čije donošenje je propisano Zakonom o zaštiti od požara, ali i programom utvrđenim na razini RH po kojemu se program aktivnosti donosi i na razini jedinica lokalne samouprave.** Prijava za raspravu nema. Vijećnici glasuju te s 8 ZA,0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Plan operativne provedbe Programa aktivnosti u provedbi posebnih mjera zaštite od požara od interesa za Općinu Gračac u 2021. godini**

 koji se prilaže i sastavni je dio ovog zapisnika.

Prije završetka, predsjednik Šišić podsjeća da je vijećnicima u materijalima na znanje dostavljeno i Izvješće o korištenju proračunske zalihe.

Kako više nije bilo tema za raspravu, predsjednik zaključuje sjednicu u 17,10.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**